ইউক্রেন-ইন্দোনেশিয়া সম্পর্ক
ইউক্রেন-ইন্দোনেশিয়া সম্পর্ক, ইন্দোনেশিয়া এবং ইউক্রেন এর মধ্যকার দ্বিপাক্ষিক সম্পর্ককে নির্দেশ করে। ইউক্রেনের রাজধানী কিয়েভে ইন্দোনেশিয়ার স্থায়ী দূতাবাস রয়েছে। ইউক্রেনে অবস্থিত এই দূতাবাসের মাধ্যমেই, ইন্দোনেশিয়া, আর্মেনিয়া এবং জর্জিয়া সংশ্লিষ্ট কূটনৈতিক বিষয়াবলী এবং কার্যক্রম সম্পন্ন করে থাকে। অপরদিকে ইন্দোনেশিয়ার রাজধানী জাকার্তায় ইউক্রেনের একটি স্থায়ী দূতাবাস রয়েছে। উভয় দেশই ক্রীড়া, পর্যটন, মহাকাশ প্রযুক্তি ও অনুসন্ধান, সামরিক খাত, ভারী শিল্প প্রভৃতি খাতে, নিজেদের মধ্যে সমন্বয় বৃদ্ধি করার ব্যাপারে একমত হয়েছে। এছাড়াও অর্থনীতি এবং বাণিজ্য খাতে সমন্বয় বৃদ্ধি এবং বিভিন্ন আন্তর্জাতিক সংস্থার মধ্যে নিজেদের সমন্বয় প্রতিষ্ঠার ব্যাপারেও দেশ দুটি একমত হয়েছে।
ইন্দোনেশিয়া-জর্ডান সম্পর্ক
১৯৫০ সালে, ইন্দোনেশিয়া এবং জর্ডানের মধ্যে আনুষ্ঠানিকভাবে কূটনৈতিক সম্পর্ক স্থাপিত হয়। কূটনৈতিক সম্পর্ক স্থাপনের পর থেকেই দুই দেশের মধ্যে আন্তরিক, ঘনিষ্ঠ এবং বন্ধুত্বপূর্ণ সম্পর্ক বিদ্যমান রয়েছে।
উভয় দেশই একে অপরের ভৌগলিক গুরুত্ব উপলব্ধি করতে পেরেছে। এক্ষেত্রে, ইন্দোনেশিয়া, ফিলিস্তিন এবং ইসরায়েলের প্রবেশদ্বার হিসেবে জর্ডানকে এবং জর্ডান, দক্ষিণপূর্ব এশিয়ায় নিজেদের প্রবেশদ্বার হিসেবে ইন্দোনেশিয়াকে চিন্তা করে। ঐতিহ্যগতভাবে জর্ডান, ফিলিস্তিনে অবস্থিত ইসলাম ধর্মের পবিত্র স্থানে ইন্দোনেশিয়ার মুসলিম এবং ইসরায়েলে অবস্থিত খ্রিস্টান ধর্মের পবিত্রস্থানে ইন্দোনেশিয়ার খ্রিস্টান তীর্থযাত্রীদের প্রবেশদ্বার হিসেবে ব্যবহৃত হয়।